Ալեն Սիմոնյան

**Ալեն Ռոբերտի Սիմոնյան** (), քաղաքական գործիչ, Հայաստանի Ազգային ժողովի 8-րդ գումարման խորհրդարանի նախագահ, Հայաստանի Ազգային ժողովի 7-րդ գումարման խորհրդարանի փոխխոսնակ։ Հայաստանի Ազգային ժողովի 6-րդ գումարման պատգամավոր (2018 մայիսի 16-ից), Հանդիսացել է «Արարատ» ամսագրի և araratnews.am կայքի գլխավոր խմբագիրը։ «Քաղաքացիական պայմանագիր» կուսակցության վարչության անդամ է։

2022 թվականի փետրվարի 1-ից մինչև մարտի 13-ը իրականացրել է Հայաստանի Հանրապետության նախագահի լիազորությունները։

## Կրթություն
Ավարտել է Երևանի Ձերժինսկու անվան թիվ 20 միջնակարգ դպրոցը։

1996-2000 թվականներին սովորել է Երևանի Պետական համալսարանի իրավագիտության ֆակուլտետում։

2008 թվականին ուսանել է *European Education & Research Center*-ի կողմից կազմակերպած PR և քաղտեխնոլոգիայի (Political Technologies) դասընթացներին։

2013-2015 թվականներին սովորել է Հայաստանի Գիտությունների ազգային ակադեմիայի քաղաքագիտության ֆակուլտետի մագիստրատուրայում։

## Ծառայություն
2000-2002 թթ․ ծառայել է Հայաստանի զինված ուժերում, ունի սերժանտի կոչում։

## Դերասանական գործունեություն
1995-1996 թվականներին խաղալով Երևանի Կոմիտասի անվան պետական կոնսերվատորիայի ՈՒՀԱ թիմում՝ դարձել է Հայաստանի լիգայի չեմպիոն։ 2004-2008 թվականներին նկարահանվել է "Փախուստ բանտից" հեռուստասերիալում, "Հիպոկրատի երդվյալները" հեռուստասերիալում, մասնակցել է տարբեր հեռուստանախագծերում որպես դերասան, պրոդյուսեր, նախագծի տնօրեն։ Հանդիսացել է "Ալաբալանիցա" Ֆիլմի գծային պրոդյուսեր, "Նո Քոմմենթ" ներկայացման տնօրեն։

## Աշխատանքային գործունեություն և բիզնես
Աշխատել է Աջափնյակ-Դավիթաշեն համայնքների առաջին ատյանի դատարանում՝ որպես նախագահի օգնական, գրասենյակի քարտուղար։

2003 թվականին աշխատանքի է անցել «Կոնվերս» բանկում՝ որպես մարդկային ռեսուրսների կառավարիչ։

2004 թվականին հիմնել է Հայաստանում առաջին՝ «Սիցիլիա» բաց մաֆիա ակումբը։ 2004-2010 թվականներին եղել է վերջինիս սեփականատերը։

### Ռադիո
«Սիթի FM» կայանում վարել է «Ֆելիչիտա» և «Չի կարող պատահել» ռադիոնախագծերը։

### Հեռուստատեսություն և շոու բիզնես
2007-2012 թվականներին համագործակցել է «Արմենիա», «TV5», «Երկիր մեդիա» հեռուստաընկերությունների հետ՝ որպես տնօրեն, դերասան, հաղորդավար, ինչպես նաև զբաղվել է երաժշտական պրոդյուսերությամբ։ Որպես պրոդյուսեր՝ նկարահանել է մի շարք երաժշտական, քաղաքական, նախընտրական տեսահոլովակներ։

2013 թվականից հանդիսանում է իր իսկ կողմից հիմնած *«Արարատ Մեդիա Գրուպ»* ՍՊԸ-ի գլխավոր խմբագիրը, որն իր մեջ միավորել է araratnews.am կայքը և «Արարատ» ամսագիրը։

## Հասարակական գործունեություն
2013 թվականի հուլիսին ակտիվորեն մասնակցել է տրանսպորտի ուղեվարձի թանկացման դեմ ցույցերին Երևանում և հանդիսացել է տրանսպորտի թանկացման դեմ ուղղված *Car free* քաղաքացիական ակցիայի կազմակերպիչ։

## Քաղաքական գործունեություն
2013 թվականին կայացած նախագահական ընտրություններում սատարել է «Ժառանգություն» կուսակցության ղեկավար Րաֆֆի Հովհաննիսյանին։

2013 թվականի մայիսի 5-ին կայացած Երևանի ՏԻՄ ընտրություններին մասնակցել է որպես ավագանու թեկնածու՝ ընդգրկված լինելով «Բարև Երևան» դաշինքի նախընտրական ցուցակում։

2013 թվականից հանդիսանում է Նիկոլ Փաշինյանի հիմնադրած «Քաղաքացիական պայմանագիր» քաղաքական միավորի կառավարման խորհրդի անդամ:2015 թվականի մայիսի 30-ին ընտրվել է «Քաղաքացիական պայմանագիր» կուսակցության վարչություն անդամ։

2015 թվականի հունիսի 17-ին Ալեն Սիմոնյանը ընտրվել է «Քաղաքացիական պայմանագիր» կուսակցության խոսնակ։

2017-2018 թթ․՝ Երևանի ավագանու անդամ («ԵԼՔ» դաշինք)։

2018 թվականի մայիսի 16-ից ԱԺ պատգամավոր է

2018 թվականի դեկտեմբերի 9-ին կայացած արտահերթ խորհրդարանական ընտրություններում Երևան քաղաքի Կենտրոն, Նորք–Մարաշ, Էրեբունի Նուբարաշեն վարչական շրջաններն ընդգրկող թիվ 4 ընտրատարածքում լինելով «Իմ քայլը» դաշինքի ռեյտինգային թեկնածուներից մեկը՝ ստացել է 21 949 ձայն։

2019 թվականի հունվարի 10-ին ստացել է պատգամավորական մանդատը։

2019 թվականի հունվարի 15-ին տեղի ունեցած ՀՀ 7-րդ գումարման Ազգային ժողովի նիստի ժամանակ ընտրվել է ՀՀ ԱԺ փոխնախագահ։

2019 թվականի հունիսի 16-ին տեղի ունեցած «Քաղաքացիական պայմանագիր» կուսակցության 5-րդ համագումարի ժամանակ ընտրվել է ՔՊ վարչության անդամ։

2021 թվականի հունիսի 20-ի Հայաստանի Ազգային ժողովի արտահերթ ընտրություններին ընտրվել է Ազգային ժողովի պատգամավոր Քաղաքացիական պայմանագիր կուսակցության կազմում։

## Հնչեղություն ստացած դեպքեր
Ալեն Սիմոնյանն անմիջականորեն մասնակցել է կամ նրա անունը հնչեցվել է մի շարք դեպքերով, որոնք ստացել են լայն հնչեղություն հայաստանյան հանրային-քաղաքական կյանքում և լուսաբանվել մամուլում։

2020 թվականի ապրիլի 29-ին ծեծկռտուք է տեղի ունեցել Հայաստանի Ազգային ժողովի փոխնախագահի պաշտոնը զբաղեցնող Ալեն Սիմոնյանի և Ադեկվատ կուսակցության նախագահ Արթուր Դանիելյանի միջև։ Ըստ Ալեն Սիմոնյանի հայտարարխության՝ Երևանի փողոցներից մեկով զբոսնելիս ինքը տեսել է հանդիպակաց քայլող Արթուր Դանիելյանին, երկար նայել է նրան, ապա բարևել, ինչին ի պատասխան վերջինն իրեն ասել է «բարև բ*զի տղա»։ Դրանից հետո, ըստ Ալեն Սիմոնյանի հայտարարության, Արթուր Դանիելյանին ասել է, որ նույն կարծիքն ունի նրա մասին և գլխով հարվածել է վերջինի քթին։ Սկսված ծեծկռտուքի ընթացքում, ըստ Ալեն Սիմոնյանի, ինքը ստացել է մարմնական վնասվածք։ Դեպքից հետո Արթուր Դանիելյանը ձերբակալվել է և նրան մեղադրանք է առաջադրվել, վերջինը չի ընդունել իրեն առաջադրված մեղադրանքը։ Հայաստանի Հատուկ քննչական ծառայությունն էլ հայտնել է, որ գլխով հարվածելու պահին Ալեն Սիմոնյանը գտնվել է խիստ հուզմունքի վիճակում։ 2 տարի տևած դատական գործընթացն ավարտվել է Արթուր Դանիելյանի նկատմամբ վաղեմության ժամկետի լրանալու հիմքով քրեական հետապնդումը դադարեցնելով։

2023 թվականի ապրիլի 2-ին Երևանի Կասկադ համալիրում Ալեն Սիմոնյանը հայհոյել և թքել է Կանադայի քաղաքացի Կարեն Մկրտչյանի դեմքին այն բանից հետո, երբ վերջինս իրեն անվանել է «դավաճան»․ ըստ ականատեսների՝ քաղաքացու ձեռքերն այդ պահին բռնած են եղել ԱԺ նախագահի անվտանգության աշխատակիցները։ Իրավապահ մարմինների կողմից Սիմոնյանի այս արարքին որևէ իրավական գնահատական չի տրվել և վարույթ չի նախաձեռնվել։

2026 թվականի մարտի 26-ին Ազգային ժողովի դիմաց անհետ կորած զինծառայողների հարազատների բողոքի ակցիայի ժամանակ Ալեն Սիմոնյանը վիճաբանության մեջ է մտել ակցիայի մասնակիցներից մեկի՝ Միքայել Մարգարյանի հետ, որի ընթացքում կողմերը միմյանց հասցեին հնչեցրել են սեռական բնույթի հայհոյանքներ։ Միջադեպից հետո քաղաքացու նկատմամբ խուլիգանության հոդվածով քրեական վարույթ է նախաձեռնվել և նա ձերբակալվել է, սակայն ԱԺ նախագահի արարքն իրավական հետևանք չի ունեցել։

## Ընտանիք
* Հայր՝ Ռոբերտ Սիմոնյան
* Մայր՝ Մարինե Հովհաննիսյան
* Եղբայր՝ Կառլեն Սիմոնյան
* Որդի՝ Ռոբերտ Սիմոնյան
*Որդի՝ Էրիկ Սիմոնյան
* Դուստր՝ Վիկտորյա Սիմոնյան

## Ծանոթագրություններ

## Աղբյուրներ
* Ալեն Սիմոնյան. «Րաֆֆին ուրիշ պլաններ ու մտքեր ուներ, բայց ժողովուրդն իրենից պահանջեց»
* Ալեն Սիմոնյանի հայտարարագիրը կոռուպցիայի կանխարգելման հանձնաժողովում

Կատեգորիա:21-րդ դարի հայ քաղաքական գործիչներ
Կատեգորիա:ԵՊՀ իրավաբանական ֆակուլտետի շրջանավարտներ
Կատեգորիա:Երևանի ավագանու 3-րդ գումարման անդամներ
Կատեգորիա:Կուսակցական գործիչներ
Կատեգորիա:ՀՀ ԱԺ 6-րդ գումարման պատգամավորներ
Կատեգորիա:ՀՀ ԱԺ 7-րդ գումարման պատգամավորներ
Կատեգորիա:ՀՀ ԱԺ 8-րդ գումարման պատգամավորներ
Կատեգորիա:Հայ դերասաններ
Կատեգորիա:Հայ լրագրողներ
Կատեգորիա:Հայ պրոդյուսերներ
Կատեգորիա:Հայ քաղաքական գործիչներ
Կատեգորիա:Քաղաքացիական պայմանագիր կուսակցության անդամներ